text: Chef Caprabo - Descobrir la ingesta intuïtiva
  DESCOBRIR LA INGESTA INTUÏTIVA
  AUTOR: Roger Vilageliu Lahoz, Dietista-nutricionista de Menja Sa
  Si escoltem el cos, podrem distingir perfectament els senyals de fam i de sacietat.
  Ja ha entrat la primavera, les temperatures pugen i el vestuari s'adapta a aquest canvi. Ens emprovem la roba de la temporada i, tot sovint, descobrim una sorpresa no gaire agradable: els pantalons de l'any passat ja gairebé no ens tanquen. És cert, l'hivern no ha passat en va, però la vida continua i, de fet, aviat arribarà l'estiu!
  Sembla que tothom té clar que cal fer dieta per perdre els quilos que ens sobren. De tota manera, cal dir que hi ha poca gent que sàpiga que realment les dietes no acaben de funcionar. Les dietes i els règims restrictius poden donar un resultat a molt curt termini, però tenen una eficàcia més que qüestionable a llarg termini. Ara descobrirem perquè.
  El primer pas per aconseguir mantenir un bon pes al llarg de l'any és desaprendre tot el que hem après sobre dietes i consells per perdre pes. Ras i curt. Hem d'oblidar allò que ens han ensenyat des de temps inmemoriables, que tenir gana és dolent, i hem de potenciar la ingesta intuïtiva.
  Ara bé, què és això de la ingesta intuïtiva? La ingesta intuïtiva es basa en la capacitat de regular l'alimentació després de l'escolta atenta de les sensacions corporals de fam i de sacietat. Per arribar a aquest punt, hem de ser capaços de reconèixer quins senyals envia el cos quan ens diu que té gana o bé que ja n'ha tingut prou.
  Què passa quan no fem cas als senyals de fam? Doncs que podem passar moltes hores sense menjar i, quan arribem a la ingesta principal, mengem molta més quantitat de menjar del que realment necessitem, o bé correm el risc de prendre aliments poc sans i més calòrics. També ens pot passar que arribem a menjar tan poc que, amb el pas del temps, el cos comenci a emmagatzemar greix com a mesura preventiva davant d'una possible fam que pot ser imminent. El menjador intuïtiu, per tant, no només percep ben bé la sensació de fam, sinó que també sap escoltar el cos quan aquest li diu que ja ha menjat prou i, aleshores, deté la ingesta.
  La conclusió de tot plegat és que cal prendre consciència del cos. Si l'escoltem, podrem distingir perfectament els senyals de fam i sacietat. Aquesta manera d'alimentar-se ha demostrat ser efectiva tant per prevenir com per corregir el sobrepès i l'obesitat, i mantenir un pes saludable tot l'any.